Danmarksserieholdet fra Hedensted IF satte en stopper for Thisted FC i Pokalturneringen.

1. runde og ikke længere. Knap var polkalturneringen i gang, inden det hele var slut for Thisted FC, der måtte indkassere et sviende 3-2 nederlag til Hedensted IF fra Danmarksserien. Hedensted kom foran 2-0, men Thisted-spillerne fik kæmpet sig tilbage til 2-2, inden Hedensted fem minutter før tid fik scoret det afgørende mål. - Nederlaget er ikke et tegn på en for lille bredde. Jeg stillede med mange spillere, som ikke har spillet de to første turneringskampe. Nu har vi fokus på turneringen, og livet går videre på søndag mod FC Fredericia på søndag, siger træner Joakim Mattson på klubbens hjemmeside. Skuffelsen er også tydelig i spillertruppen. - Årh jeg syntes, det er utroligt skuffende, for vi skal som 1. Divisionhold til enhver tid slå et Danmarksseriehold. Vi kommer utrolig dårligt ud til første halvleg, og er slet ikke klar, så det er meget skuffende, at vi er ude allerede, siger Laurits B. Sørensen om nederlag. Thisted møder på søndag FC Fredericia, der sendte Esbjerg ud af pokalturneringen med 4-0.